Curriebeker-reeks: Hoe lank gaan unies wag om hul spanne te laai?Argieffoto (Foto: Vlad Vasnetsov/Pixabay) Dit gaan baie interessant wees om te sien hoe, en of, die sogenaamde vier grotes in Suid-Afrikaanse rugby voortaan hul spelers in die Curriebekerreeks gaan aanwend. Die reeks het byna die halfpadmerk bereik met die Vrystaat-Cheetahs wat Saterdag in Kaapstad die voortou by die Pumas oorgeneem het nadat hulle die Westelike Provinsie met 26-17 geklop het. Volgens alle aanduidings behoort die Pumas Sondagmiddag weer by die Cheetahs as gesamentlike voorlopers aan te sluit wanneer hulle in Welkom teen die Griffons speel. Nadat die Bulle Vrydag in Durban ŉ oorwinning van 24-20 oor die Haaie behaal het, het hulle tot sesde op die puntelys opgeskuif, maar is hulle 12 punte agter die Cheetahs. Jake White, die Ligbloues se afrigter, het die meeste van sy beste spelers wat in die Verenigde Rugbykampioenskap speel, verlede week teen Griekwas gekies om die Bulle op die wenpad in die Curiebekerreeks te laat kom. Die Bulle het met 40-3 gewen, merendeels omdat daar ŉ groot gaping tussen die twee reekse is. Maar dit het die Bulle se Curriebekerspan aangespoor om ook hul kanse aan te gryp deur die Haaie Vrydagmiddag in Durban te klop. Dit het die kaarte deurmekaar geskommel. Hoe lyk die pad vorentoe? Die Pumas, Griekwas en Griffons, en nou ook die Cheetahs, word nie deur die VRK-reeks geraak nie, maar die WP, Haaie, Bulle en Leeus wel. Die Leeus, wat met ŉ beter punteverskil bo die Bulle in die Curriebeker-reeks is, kan Sondagmiddag hul voorsprong vergroot wanneer hulle teen Griekwas speel. Die Lions handel boonop hul verpligtinge in die VRK-reeks komende Saterdag op Loftus Versfeld af wanneer hulle teen Zebre speel. Dit sal die Leeu-keurders in staat stel om voortaan ook van hul VRK-spelers in te span om te probeer kwalifiseer vir die topvier in die Curriebekerreeks. Die WP, Haaie en Bulle sal ’n ruk langer moet wag om hul spanne met VRK-spelers aan te vul te word omdat hul VRK-spanne (Stormers, Sharks en Bulls) die uitspeelrondes van die VRK-reeks sal haal. Maar hoe lank gaan hulle daarna wag voordat al hul aandag na die Curriebeker-reeks oorskuif? Curriebeker-puntestand: